Experții juridici consideră că un document care a fost distribuit la centrele de vaccinare ar putea proteja firma farmaceutică AstraZeneca împotriva proceselor intentate de familiile ale căror rude s-au vaccinat după 7 aprilie 2021, potrivit news.yahoo.
De altfel, mai multe familii din Marea Britanie care au pierdut persoane dragi după vaccinarea cu serul anti-Covid produs de AstraZeneca au renunțat la încercarea de a da în judecată gigantul farmaceutic. Gareth Eve și alte familii ale căror rude au avut de suferit după administrarea vaccinului au renunțat la procesul de la Înalta Curte după ce li s-a spus că este puțin probabil să obțină câștig de cauză, deoarece o broșură publicată în plină pandemie avertiza asupra unui efect secundar rar asociat vaccinului.
Documentul, distribuit la centrele de vaccinare, spunea că „au fost observate cazuri extrem de rare de cheaguri de sânge, cu niveluri scăzute de trombocite, în urma vaccinării cu vaccinul Covid-19 AstraZeneca”.
Până acum, în total, 12 familii au renunțat la acțiunea în justiție. Cu toate acestea, mai mult de 50 încă mai dau în judecată gigantul farmaceutic la Înalta Curte, deoarece vaccinurile lor au fost furnizate înainte ca avertismentul privind formarea cheagurilor de sânge să fie adăugat la prospectele de siguranță pentru pacienți.
Gareth Eve, a cărui soție, Lisa Shaw, a murit în mai 2021 după ce a făcut vaccinul, a declarat că i se pare „nedrept” că familiile ca a sa nu pot continua. După ce a renunțat la cererea sa de despăgubire împotriva AstraZeneca, el a declarat că despăgubirea de 120.000 de lire sterline oferită de guvern este insuficientă și a cerut miniștrilor și companiei farmaceutice să „se așeze la masă și să poarte o discuție” cu familiile ca a sa.
„AstraZeneca și Guvernul poate că nu au obligația legală de a ne sprijini, dar au o responsabilitate morală”, a spus el.
Soţia lui Gareth Eve avea 44 de ani când a murit, iar fiul cuplului, Zach, avea doar șase ani. Un medic legist a decis că aceasta a murit din cauza complicațiilor provocate de vaccinul Covid-19 de la AstraZeneca.
Dl Eve a solicitat şi a primit sprijin financiar în cadrul Vaccine Damage Compensation Scheme (VDPS), care permite persoanelor care au fost grav afectate sau familiilor celor care au murit să primească o plată unică de 120.000 de lire sterline, dar a declarat că, în opinia sa, acest sistem „nu este adecvat scopului” și trebuie reformat.
El a spus că se simte ca și cum compania farmaceutică „pasează responsabilitatea” dacă are de gând să se apere de această cerere spunând că pacienții au fost avertizați în pliantele informative. „Zach va trebui să crească pentru tot restul vieții sale fără mamă”, spus el.
„Înțeleg o parte din terminologia din documentele care au fost făcute publice, pentru că acestea sunt lucrurile care au ucis-o pe Lisa. Dar, dacă aș fi fost așezat într-un centru de vaccinare și aș fi fost plimbat printr-o cameră cu zeci de alte persoane, nu aș fi avut nicio idee despre ce vorbeau. (...) Vocea cea mai puternică din cameră la acea vreme era din partea Guvernului, care spunea să te vaccinezi. «Fă-ți partea ta». Lisa a făcut doar ceea ce i s-a cerut să facă”, a declarat el.
„Ar fi putut fi oricare dintre noi”
Studiile independente arată că vaccinul AstraZeneca a fost eficient în combaterea pandemiei, salvând peste șase milioane de vieți la nivel mondial în primul an de la lansare.
Organizația Mondială a Sănătății a declarat că vaccinul este „sigur și eficient pentru toate persoanele cu vârste de peste 18 ani”, iar efectul advers care a dus la acțiunea în justiție a fost „foarte rar”.
Gigantul farmaceutic a fost dat în judecată în cadrul unei acțiuni colective în legătură cu acuzațiile potrivit cărora vaccinul său, dezvoltat împreună cu Universitatea din Oxford, a provocat moartea și vătămări grave în zeci de cazuri.
În timp ce avocații susțin că vaccinul a produs un efect secundar care a avut un efect devastator asupra unor familii, AstraZeneca contestă aceste afirmații, iar guvernul britanic a despăgubit compania pentru orice acțiune în justiție, dar până acum a refuzat să intervină.
Prima plângere împotriva AstraZeneca a venit din partea familiei lui Jamie Scott, care, în urma vaccinului administrat în aprilie 2021, a rămas cu o leziune cerebrală permanentă, după ce a făcut un cheag de sânge și o hemoragie cerebrală. Săptămâna aceasta, soția sa, Kate, a declarat: „Ar fi putut fi oricare dintre noi. Vom continua să luptăm pentru a ne asigura că fiecarei familii, indiferent de data la care vaccinul a cauzat moartea și rănirea, i se face dreptate”.
La rândul său, compania AstraZeneca a declarat: „Ne exprimăm compasiunea față de toți cei care au pierdut persoane dragi sau au raportat probleme de sănătate. Siguranța pacienților este cea mai mare prioritate a noastră, iar autoritățile de reglementare au standarde clare și stricte pentru a asigura utilizarea în siguranță a tuturor medicamentelor, inclusiv a vaccinurilor”.
„Din ansamblul dovezilor din studiile clinice și din datele din lumea reală, vaccinul AstraZeneca-Oxford s-a dovedit în mod continuu a avea un profil de siguranță acceptabil, iar autoritățile de reglementare din întreaga lume afirmă în mod constant că beneficiile vaccinării depășesc riscurile unor potențiale efecte secundare extrem de rare”, a mai precizat gigantul farmaceutic.